P6_TA(2005)0054

Svetovni socialni forumu, Svetovni gospodarski forum

Resolucija Evropskega parlamenta o Svetovnem socialnem forumu in Svetovnem gospodarskem forumu

Evropski parlament,

- ob upoštevanju svoje resolucije z dne 12. februarja 2003 o Svetovnem gospodarskem in socialnem forumu (Davos in Porto Alegre) [1],

- ob upoštevanju Svetovnega socialnega foruma 2005 v Porto Alegru in Svetovnega gospodarskega foruma 2005 v Davosu,

- ob upoštevanju srečanja G7 2005 v Londonu,

- ob upoštevanju člena 103(4) svojega Poslovnika,

A. ker je Svetovni gospodarski forum 2005 obravnaval vprašanja svetovnega pomena, vključno s Kitajsko, podnebnimi spremembami, globalnim gospodarstvom, islamom, revščino, orožji množičnega uničevanja, Srednjim vzhodom, svetovno trgovino, vodstvom ZDA, Evropo, globalnim upravljanjem in pravično globalizacijo,

B. ker se je Svetovni socialni forum 2005 osredotočil na globalna vprašanja, ki vključujejo mir, boj proti revščini, zdravje, izobraževanje, trgovino, kmetijstvo in človekove pravice,

C. ker Svetovni socialni forum in Svetovni gospodarski forum obravnavata proces globalizacije, ki je posledica heterogenega in ne vedno načrtovanega napredka na različnih področjih, kot so tržni razvoj, komunikacijske tehnologije, zmanjšanje transportnih stroškov, širjenje svobodnih tržnih ekonomij in mednarodni sporazumi, kot so sporazumi STO, MDS in drugi,

D. ker globalizacija predstavlja resnično priložnost za rast in višji življenjski standard po vsem svetu, vendar ne pomeni homogenosti, tako da sta kulturna in jezikovna raznolikost še vedno bistvenega pomena za popolno človeško življenje;

E. ker je Svetovni gospodarski forum 2005 določil prednostne naloge delovanja za leto 2005, vključno s sprejetjem tehnologije za zmanjšanje emisij toplogrednih plinov, oblikovanjem sklada za pospešitev dodelitve finančne pomoči najrevnejšim državam ter odpravo trgovinskih ovir, ki preprečujejo državam v razvoju, da bi imele koristi od globalne gospodarske rasti,

F. ker se razvojni krog iz Dohe trgovinskih pogajanj STO približuje ključni fazi; ker bi svobodnejša in pravičnejša trgovina povečala rast po vsem svetu in ustvarila več delovnih mest ter boljša delovna mesta;

1. meni, da morajo globalizacijo spremljati večja prizadevanja za zmanjševanje revščine; pozdravlja dogovor G7 glede začetka programa o zmanjševanju dolga za revne države; priznava odpis dolga kot ukrep za boj proti revščini v državah, ki napredujejo v smeri demokracije, spoštovanja človekovih pravic in pravne države ter trajnostnega gospodarstva; vendar zavrača brezpogojen odpis dolga za države, ki ne dajejo prednosti tem vprašanjem;

2. pozdravlja prednostne naloge delovanja, določene na Svetovnem gospodarskem forumu 2005, in poziva Svet, Komisijo in države članice, da razvijejo in podprejo pobude, ki naj prispevajo k izvajanju teh prednostnih nalog; ugotavlja, da je bilo neizvajanje prednostnih nalog delovanja poudarjeno v letnem poročilu Svetovnega gospodarskega foruma o Pobudi globalnega upravljanja;

3. meni, da mora Svetovni gospodarski forum določiti tudi izvedljive prednostne naloge delovanja, namesto da zgolj predstavi 352 predlogov, ki so jih sprejele delovne skupine, kakor se je zgodilo letos;

4. ugotavlja povečano prisotnost kitajskih in indijskih gospodarskih voditeljev na Svetovnem gospodarskem forumu, kar poudarja potrebo po izboljšanju konkurenčnosti Evrope prek izvajanja Lizbonske agende, usmerjene v posodobitev, ter po razvijanju tesnejših odnosov s trgovinskimi partnerji EU v Aziji, Južni Ameriki in tudi ZDA, z namenom do leta 2015 dokončno vzpostaviti čezatlantski trg in nadomestiti "novo transatlantsko agendo" s transatlantskim partnerskim sporazumom, ki bi se začel izvajati leta 2007;

5. pozdravlja zavezo številnih evropskih voditeljev v Davosu za oživitev evropskega gospodarstva; s tem v zvezi pozdravlja vmesno revizijsko poročilo o Lizbonski strategiji in poziva posamezne države članice k prevzemu odgovornosti, da bi zagotovili uspeh revidirane Lizbonske agende;

6. meni, da si morajo z namenom podpreti dolgoročno trajnostno gospodarsko rast ZDA prizadevati za davčno utrditev, medtem ko morata Evropa in Japonska pospešiti postopek strukturnih reform;

7. pozdravlja pobudo Svetovnega gospodarskega foruma za partnerstvo proti korupciji (PACI) in dejstvo, da je 62 družb podpisalo izjavo o podpori načelom partnerstva proti korupciji za boj proti podkupovanju (načela PACI), kar poudarja pomen, ki ga podjetniški sektor pripisuje boju proti korupciji in podkupovanju;

8. pozdravlja dejstvo, da je Svetovni gospodarski forum kot sestavni del svojega programa tehnoloških pionirjev izbral 29 družb za Tehnološke pionirje leta 2005, kar omogoča družbam, vključenim v razvoj tehnoloških inovacij, ki lahko spremenijo življenje, popolno vključitev v dejavnosti Foruma;

9. ponovno potrjuje svojo zavezo Deklaraciji tisočletja Združenih narodov in razvojnim ciljem tisočletja; pozdravlja dejstvo, da sta oba foruma poudarila potrebo po ukrepih za pravičnejšo in svobodnejšo svetovno trgovino; poziva pogajalce v okviru STO, naj vzamejo resno ta nasvet; opozarja tudi na koristen učinek, ki bi ga imela odprava trgovinskih ovir za obnavljanje regij, ki jih je prizadel rušilni val; poudarja pozitivni učinek, ki bi ga imela liberalizacija kmetijske trgovine na države v razvoju;

10. meni, da je globalizacija ključni element pri spodbujanju konkurenčnosti in rasti znotraj EU in v državah v razvoju; poudarja pomen večstranskega pristopa do trgovinske politike, zlasti za države v razvoju in manj razvite države, katerih interesi so bolj zaščiteni v večstranskem okviru, ter tudi pomen večstranskega upravljanja, potrebnega za zagotavljanje svobodnega in pravičnega trgovinskega sistema po svetu; zato podpira STO kot glavni forum za upravljanje globalizacije z odpiranjem trgovine in okrepitvijo večstranskih predpisov ter doseganjem trajnostnega razvoja;

11. naroči svojemu predsedniku, naj to resolucijo posreduje Svetu in Komisiji.

[1] UL C 43 E, 19.2.2004, str. 242.

--------------------------------------------------